»Så skal vi til Jylland… OG Superligaen.«

Peter Møller holdt sig ikke tilbage med stikpillerne, da han søndag aften var vært for DRs ’Fodboldmagasinet’.

Her kom han på direkte tv flere gange med små hentydninger til sidste uge beslutning om at flytte DRs sportsredaktion til Jylland fra d. 1. februar 2018. Den skal nu høre hjemme i Aarhus.

I den forbindelse sagde Peter Møller i sidste uge til BT, at han ærgrede sig over flytningen. Ikke mindst fordi, at han mener, at DR Sporten allerede i dag dækker hele Danmarks – selv om hovedkvartereret altså ligger i København.

»Vi dækker allerede sporten overalt i Danmark, hvor vi blandt andet er ude på samtlige stadions i Superligaen og til et hav af håndboldkampe i Jylland. Så beslutningen om at flytte det fyrtårn, som DR Sporten er, ser jeg som et politisk signal fra DR,« sagde Peter Møller til BT.

I ’Fodboldmagasinet’ søndag aften gjorde han igen opmærksom på, hvor meget DR Sporten allerede i dag kommer rundt.

»Det her er Fodboldmagasinet for alle. Vi er klar med fire kampe fra Jylland. Oplev syv jyske hold, lidt københavneri og se de stribede fra Fyn.«

Og så fik Peter Møller undervejs også presset et ’velkommen til hele Danmarks fodboldmagasin’ ind.

Små bemærkninger i de 27 minutter lange program. Men de blev bemærket ude foran skærmene i de danske stuer:

Dejligt mange stikpiller fra Peter Møller i @Fodboldmag_DR — Niels Østergaard (@9Niller) April 10, 2016

Peter Møller gør INTET for at skjule, at DR Sporten kommer rundt i hele landet. Herlige mand. — Malte L. Nørgaard (@MalteLNorgaard) April 10, 2016

... Københavneri ... 5 sek af #sldk programmet og Peter Møller har sendt første stikpille mod DR ledelsen #dkmedier #dkpol — Jon Nedza (@jonnedza) April 10, 2016

Hele Danmarks fodboldmagasin og hele 7 jyske hold i kamp dækket. Med tryk på. Peter Møller går skarpt til DR-ledelsen. #drsporten #sldk — Mike Bunde Jensen (@MikeBundeJensen) April 10, 2016

En lille hilsen fra Peter Møller i starten af Fodboldmagasinet til hans chefer for decentraliseringen af DR Sporten #dkmedier #dktv — Henning Andersen (@HenningA_DK) April 10, 2016

@HenningA_DK Auch! Det var så den sidste Fodboldmagasinet med Peter Møller.. — Kasper Buch Petersen (@KWDdk) April 10, 2016

Indtil videre sidder Peter Møller dér endnu. I sidste uge sagde han dog til BT, at han ikke har tænkt sig at flytte med DR Sporten til Aarhus. Og at han nok ikke er den eneste.

»Jeg er rigtig ked af det. Det rører mig, da det højst sandsynligt betyder, at mange af mine dygtige kolleger må stoppe på DR Sporten. Der er en trykket stemning på redaktionen, og det har selvfølgelig stor menneskelig betydning for mange inklusiv mig selv,« sagde han.

BT har været i kontakt med DRs sportschef, Søren Vestergaard. Han har ingen kommentarer til Peter Møllers udtalelser.